PMIndiaData/PMIndiaSum huggingface dataset:
ବ୍ରୋଞ୍ଜ ପଦକ ଜିତିବା ପାଇଁ ଟେବୁଲ୍ ଟେନିସ୍ ଖେଳାଳି ସାଥିଆନ୍ ଗଣଶେଖରନଙ୍କ ଦୃଢତା ଏବଂ ଉତ୍ସର୍ଗତାକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ସିଡବ୍ଲ୍ୟୁଜି ୨୦୨୨ ରେ ପୁରୁଷ ସିଙ୍ଗଲ୍ସ ଟେବୁଲ ଟେନିସରେ ବ୍ରୋଞ୍ଜ ପଦକ ଜିତିବା ପାଇଁ ଟେବୁଲ ଟେନିସ ଖେଳାଳି ସାଥିଆନ ଗଣଶେଖରନଙ୍କ ଦୃଢତା ଏବଂ ଉତ୍ସର୍ଗୀକୃତତାକୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସିଡବ୍ଲ୍ୟଜି ରେ ସାଥିଆନଙ୍କ ଚମତ୍କାର ପ୍ରଦର୍ଶନ । ଟେବୁଲ୍ ଟେନିସରେ ବ୍ରୋଞ୍ଜ ପଦକ ଜିତିଥିବାରୁ ମୁଁ ତାଙ୍କୁ ଅଭିନନ୍ଦନ ଜଣାଉଛି । ତାଙ୍କର ଦୃଢତା ଏବଂ ନିଷ୍ଠା ପାଇଁ ସେ ପ୍ରଶଂସିତ । ମୁଁ ନିଶ୍ଚିତ ଯେ ସେ ଆଗାମୀ ପ୍ରତିଯୋଗିତାରେ ମଧ୍ୟ ଉନ୍ନତ ପ୍ରଦର୍ଶନ କରିବେ । #Cheer4India"
ତାମିଲନାଡୁରେ ପାଣିରେ ବୁଡି ପିଲାମାନଙ୍କ ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ତାମିଲନାଡୁର କୁଡ୍ଡାଲୋର ଠାରେ ପାଣିରେ ବୁଡି ପିଲାମାନଙ୍କ ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ତାମିଲନାଡୁର କୁଡ୍ଡାଲୋର ଠାରେ ପାଣିରେ ବୁଡି ପିଲାମାନଙ୍କ ମୃତ୍ୟୁ ଘଟଣାରେ ବେଶ ମର୍ମାହତ । ଦୁଃଖର ଏହି ମୁହୂର୍ତ୍ତରେ ଶୋକସନ୍ତପ୍ତ ପରିବାରଗୁଡିକୁ ସମବେଦନା ଜଣାଉଛି: PM”
ଭାରତ-ଟ୍ୟୁନିସିଆ ମଧ୍ୟରେ ନ୍ୟାୟିକ କ୍ଷେତ୍ରରେ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ ଓ ଟ୍ୟୁନିସିଆ ମଧ୍ୟରେ ନ୍ୟାୟିକ କ୍ଷେତ୍ରରେ ସହଯୋଗ ଲାଗି ଉଦ୍ଦିଷ୍ଟ ବୁଝାମଣା ପତ୍ରକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଗତ କିଛି ବର୍ଷ ହେଲା ଭାରତ ଓ ଟ୍ୟୁନିସିଆ ମଧ୍ୟରେ ସାମାଜିକ, ସାଂସ୍କୃତିକ ଓ ବାଣିଜ୍ୟିକ ସମ୍ପର୍କ ସକାରାତ୍ମକ ଭାବେ ଗଢ଼ି ଉଠିଛି । ଏବେ ନ୍ୟାୟିକ କ୍ଷେତ୍ରରେ ବୁଝାମଣା ହେବା ଫଳରେ ଦୁଇ ଦେଶ ମଧ୍ୟରେ ସମ୍ପର୍କର ଆଉ ଏକ ଅଧ୍ୟାୟ ଯୋଡି ହୋଇଯାଇଛି ।
ମାଳଦ୍ୱୀପ ସହିତ ଭାରତର ବିପର୍ଯ୍ୟୟ ପରିଚାଳନା ସହଯୋଗ ବୁଝାମଣାପତ୍ରକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଏଠାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ପାଇଁ ଉଦ୍ଦିଷ୍ଟ ଭାରତ-ମାଳଦ୍ୱୀପ ବୁଝାମଣାପତ୍ରକୁ ଅନୁମୋଦନ ପ୍ରଦାନ କରାଯାଇଛି । ଏହି ବୁଝାମଣାପତ୍ର ୨୦୨୨ ଅଗଷ୍ଟ ୨ତାରିଖରେ ଭାରତର ଜାତୀୟ ବିପର୍ଯ୍ୟୟ ପରିଚାଳନା କର୍ତ୍ତୃପକ୍ଷ ଏନ୍‌ଡିଏମ୍‌ଏ ଓ ମାଳଦ୍ୱୀପର ବିପର୍ଯ୍ୟୟ ପରିଚାଳନା କର୍ତ୍ତୃପକ୍ଷ ସ୍ୱାକ୍ଷରିତ ହେଇଥିଲା । ବୁଝାମଣାପତ୍ରର ସର୍ତ୍ତ ଅନୁସାରେ ଉଭୟ ପକ୍ଷର ଦୁଇ ସମ୍ପୃକ୍ତ ପକ୍ଷ ବିପର୍ଯ୍ୟୟ ପରିଚାଳନାରେ ପାରସ୍ପାରିକ ସହଯୋଗ ଭିତ୍ତିରେ କାର୍ଯ୍ୟ କରିବେ । ବୁଝାମଣା ଅନୁସାରେ ଦୁଇ ପକ୍ଷ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ପାଇଁ ଏକ ମିଳିତ ବ୍ୟବସ୍ଥା ତିଆରି କରି ତଦନୁସାରେ କାମ କରିବେ ଏବଂ ପରସ୍ପରର ଆବଶ୍ୟକତା ଅନୁସାରେ ଜଣେ ଅନ୍ୟ ଜଣକୁ ସାହାଯ୍ୟ ସହଯୋଗ ଯୋଗାଇବ । ପ୍ରାକୃତିକ ଓ ଅନ୍ୟାନ୍ୟ ସମ୍ଭାବ୍ୟ ବିପତ୍ତିର ମୁକାବିଲା ପାଇଁ ପ୍ରସ୍ତୁତି, ଏଥି ନିମନ୍ତେ ଦକ୍ଷତା ନିର୍ମାଣ ଓ ବିପର୍ଯ୍ୟୟ ପରିଚାଳନା ଆଦି କ୍ଷେତ୍ରକୁ ସୁଦୃଢ କରିବାକୁ ପରସ୍ପର ପରସ୍ପରକୁ ସାହାଯ୍ୟ ସହଯୋଗ କରିବେ । ଜରୁରୀକାଳନୀ ସ୍ଥିତିରେ ସାହାଯ୍ୟ ଓ ଉଦ୍ଧାର କାର୍ଯ୍ୟ, ରିଲିଫ ଏବଂ ଥଇଥାନ ବ୍ୟବସ୍ଥା, ବିପନ୍ନକୁ ଆଶୁ ସହାୟତା ଯୋଗାଣ ସହିତ ସେମାନଙ୍କ ନିରାପଦ ପୁନର୍ବାସ ବ୍ୟବସ୍ଥା ଆଦି କ୍ଷେତ୍ରରେ ଉଭୟ ପକ୍ଷ ମିଳିତଭାବେ କାମ କରିବେ । ଏହାଛଡା ସୁନାମି, ବାତ୍ୟା, ପାଣିପାଗ ଆଦି ସମ୍ପର୍କରେ ଉଭୟପକ୍ଷ ମଧ୍ୟରେ ଆଗୁଆ ସତର୍କ ସୂଚନା ତଥା ତଥ୍ୟାବଳୀ ଆଦାନପ୍ରଦାନ କରାଯାଇ ତାହାର ମୁକାବିଲା ପାଇଁ ପ୍ରସ୍ତୁତ ରହିବା ଦିଗରେ କାମ କରାଯିବ । ବିପତ୍ତିର ପ୍ରକୋପକୁ କିପରି ହ୍ରାସ କରିହେବ ଏବଂ ଏଥିପାଇଁ ଯେଉଁ ସବୁ ପ୍ରତିକାର ବ୍ୟବସ୍ଥା ଲୋଡା ସେଥି ନିମନ୍ତେ ଉଭୟପକ୍ଷ ପାଖରେ ଥିବା ଜ୍ଞାନକୌଶଳ ଓ ପ୍ରଯୁକ୍ତି ବିଦ୍ୟାର ଆଦାନପ୍ରଦାନ ହେବ । ଭାରତ ଦୂରସଂବେଦୀ ବ୍ୟବସ୍ଥାରେ ପ୍ରାପ୍ତ ପାଣିପାଗ ତଥ୍ୟ, ଉପଗ୍ରହ, ତଥ୍ୟାବଳୀ ଓ ଚିତ୍ର ଆଗୁଆ ସୂଚନା ଆଦି ମାଳଦୀପକୁ ଯୋଗାଇବ । ଦୁଇପକ୍ଷର ଗବେଷକମାନଙ୍କୁ ଏ କ୍ଷେତ୍ରରେ ଗବେଷଣା ପାଇଁ ପରସ୍ପର ସୁବିଧାସୁଯୋଗ ପ୍ରଦାନ କରିବେ । ଦୁଇପକ୍ଷ ପ୍ରତିବର୍ଷ ବିପର୍ଯ୍ୟୟ ପରିଚାଳନା ଅଭ୍ୟାସ କାର୍ଯ୍ୟ ଦୁଇ ଦେଶର ବିଭିନ୍ନ ଅଞ୍ଚଳରେ କରିବେ ।
ପ୍ରଧାନମନ୍ତ୍ରୀ ଆନ୍ଧ୍ରପ୍ରଦେଶରେ ବସ୍ ଦୁର୍ଘଟଣାର ଶିକାର ହୋଇଥିବା ବ୍ୟକ୍ତିଙ୍କ ପାଇଁ ପିଏମ୍‍ଏନ୍‍ଆରଏଫ୍‍ ରୁ ସହାୟତା ରାଶି ଘୋଷଣା କରିଛନ୍ତି

ପ୍ରଧାମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ପଶ୍ଚିମ ଗୋଦାବରୀରେ ଏକ ବସ୍ ଦୁର୍ଘଟଣାରେ ପୀଡିତ ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ତରଫରୁ ଏକ ସହାୟତା ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ପଶ୍ଚିମ ଗୋଦାବରୀରେ ବସ୍ ଦୁର୍ଘଟଣାରେ ପ୍ରାଣ ହରାଇଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ପିଏମ୍‍ଏନ୍‍ଆରଏଫ୍‍ ରୁ ୨ ଲକ୍ଷ ଟଙ୍କା କରି ସହାୟତା ଘୋଷଣା କରିଛନ୍ତି ।”
ରାମ ନବମୀ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାମ ନବମୀ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ଏବଂ ସମସ୍ତଙ୍କ ପାଇଁ ସୁଖ, ଶାନ୍ତି ଏବଂ ସମୃଦ୍ଧତା କାମନା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଦେଶବାସୀଙ୍କୁ ରାମ ନବମୀର ବହୁତ ବହୁତ ଶୁଭେଚ୍ଛା । ପ୍ରଭୁ ଶ୍ରୀ ରାମଙ୍କ କୃପାରୁ ସମସ୍ତେ ଜୀବନରେ ସୁଖ, ଶାନ୍ତି ଏବଂ ସମୃଦ୍ଧତା ପ୍ରାପ୍ତ କରନ୍ତୁ । ଜୟ ଶ୍ରୀ ରାମ!”
ଇସ୍ତାନବୁଲରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ଼ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତୁର୍କୀର ଇସ୍ତାନବୁଲଠାରେ ହୋଇଥିବା ଆତଙ୍କବାଦୀ ଆକ୍ରମଣ ଘଟଣାକୁ ଦୃଢ଼ ଭାବେ ନିନ୍ଦା କରିଛନ୍ତି । “ଇସ୍ତାନବୁଲରେ ଆକ୍ରମଣ ଭୟଙ୍କର ଓ ଅମାନବୀୟ । ମୁଁ ଏହାକୁ ଦୃଢ଼ ଭାବେ ନିନ୍ଦା କରୁଛି । ମୃତକଙ୍କ ପରିବାରବର୍ଗଙ୍କ ପ୍ରତି ମୋର ହୃଦୟର ଗଭୀରତମ ପ୍ରଦେଶରୁ ସମବେଦନା । ଆହତମାନଙ୍କ ଆଶୁ ଆରୋଗ୍ୟ କାମନା କରୁଛି”, ବୋଲି ପ୍ରଧାନମନ୍ତ୍ରୀ କହିଥିଲେ ।
ବ୍ରୋଞ୍ଜ ପଦକ ଜିତିଥିବାରୁ ଲଭପ୍ରୀତ ସିଂହଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୁରୁଷ ୧୦୯ କିଲୋଗ୍ରାମ ଭାରୋତ୍ତୋଳନରେ ବ୍ରୋଞ୍ଜ ପଦକ ଜିତିଥିବାରୁ ଲଭପ୍ରୀତ ସିଂହଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ପୁରୁଷ ୧୦୯ କିଲୋଗ୍ରାମ ଭାରୋତ୍ତୋଳନରେ ବ୍ରୋଞ୍ଜ ପଦକ ଜିତିଥିବାରୁ ଦକ୍ଷ ଲଭପ୍ରୀତ ସିଂହଙ୍କୁ ଅଭିନନ୍ଦନ । ଯୁବକ ଏବଂ ପ୍ରତିଭାସମ୍ପନ୍ନ ଲଭପ୍ରୀତ ତାଙ୍କର ଶାନ୍ତ ସ୍ୱଭାବ ଏବଂ କ୍ରୀଡା ପ୍ରତି ଉତ୍ସର୍ଗୀକୃତ ହୋଇ ସମସ୍ତଙ୍କୁ ପ୍ରଭାବିତ କରିଛନ୍ତି । ଭବିଷ୍ୟତର ସମସ୍ତ ଉଦ୍ୟମ ପାଇଁ ତାଙ୍କୁ ବହୁତ ଶୁଭେଚ୍ଛା ।”
ପର୍ଯ୍ୟଟନ କ୍ଷେତ୍ରରେ ଭାରତ-ରୋମାନିଆ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପର୍ଯ୍ୟଟନ କ୍ଷେତ୍ରରେ ଭାରତ ଏବଂ ରୋମାନିଆ ମଧ୍ୟରେ ବୁଝାମଣା (ଏମଓୟୁ)କୁ ପିଛିଲା ଭାବେ ମଞ୍ଜୁରି ଦେଇଛନ୍ତି । ସେପ୍ଟେମ୍ବର, 2018ରେ ଭାରତର ଉପରାଷ୍ଟ୍ରପତିଙ୍କ ରୋମାନିଆ ଗସ୍ତ କାଳରେ ଏହି ଏମଓୟୁ ସ୍ୱାକ୍ଷରିତ ହୋଇଥିଲା । ଏମଓୟୁର ପ୍ରମୁଖ ଉଦ୍ଦେଶ୍ୟ ଅଟେ- କ. ପର୍ଯ୍ୟଟନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି । ଖ. ପର୍ଯ୍ୟଟନ ସହ ଜଡ଼ିତ ସୂଚନା ଏବଂ ତଥ୍ୟର ଆଦାନପ୍ରଦାନ । ହୋଟେଲ ଏବଂ ଟୁର-ଅପରେଟରଙ୍କ ସହିତ ସମସ୍ତ ପର୍ଯ୍ୟଟନ ଅଂଶୀଦାରମାନଙ୍କ ମଧ୍ୟରେ ସହଯୋଗକୁ ପ୍ରୋତ୍ସାହନ । ଗ. ପର୍ଯ୍ୟଟନ ଏବଂ ଆତିଥ୍ୟ କ୍ଷେତ୍ରରେ ନିବେଶ । ଘ. ଟୁର-ଅପରେଟର/ମାଧ୍ୟମ ଏବଂ ଦ୍ୱିପାକ୍ଷିକ ପାର୍ଯ୍ୟଟନକୁ ପ୍ରେତ୍ସାହନ ଦେବା ଲାଗି ଜନମତ ସୃଷ୍ଟିକାରୀଙ୍କ ପରସ୍ପରର ଦେଶକୁ ଗସ୍ତ । ଙ. ପ୍ରୋତ୍ସାହନ, ବିପଣନ, ଲକ୍ଷ୍ୟସ୍ଥଳୀ ବିକାଶ ଏବଂ ପରିଚାଳନା କ୍ଷେତ୍ରରେ ଅଭିଜ୍ଞତାର ଆଦାନପ୍ରଦାନ । ଚ. ଉଭୟ ଦେଶର ଆକର୍ଷଣୀୟ ପର୍ଯ୍ୟଟନସ୍ଥଳୀଗୁଡ଼ିକୁ ପ୍ରୋତ୍ସାହନ ଦେବା ଲାଗି ଚଳଚ୍ଚିତ୍ର ପର୍ଯ୍ୟଟନ ମାଧ୍ୟମରେ ଦ୍ୱିପାକ୍ଷିକ ସହଯୋଗକୁ ତ୍ୱରାନ୍ୱିତ କରିବା । ଛ. ସୁରକ୍ଷିତ, ସମ୍ମାନିତ ଏବଂ ନିରନ୍ତର ପର୍ଯ୍ୟଟନକୁ ପ୍ରୋତ୍ସାହିତ କରିବା । ଜ. ଉଭୟ ଦେଶ ମଧ୍ୟରେ ପର୍ଯ୍ୟଟକମାନଙ୍କ ଯାତାୟାତରେ ସହାୟତା କରିବା । ଭାରତ ପାଇଁ ରୋମାନିଆରେ ବ୍ୟାପକ ପର୍ଯ୍ୟଟନ ବଜାର ସୁବିଧା ରହିଛି (2017ରେ ରୋମାନିଆରୁ ପାଖାପାଖି 11844 ଜଣ ପର୍ଯ୍ୟଟକ ଭାରତ ଆସିଥିଲେ) ରୋମାନିଆ ସହିତ ଏହି ଏମଓୟୁ ଦ୍ୱାରା ପର୍ଯ୍ୟଟକମାନଙ୍କ ଆଗମନରେ ବୃଦ୍ଧି ହେବ ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ନେଦରଲ୍ୟାଣ୍ଡର ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ମାର୍କ ରୁଟେଙ୍କ ମଧ୍ୟରେ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଫୋନରେ ନେଦରଲ୍ୟାଣ୍ଡର ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ମାର୍କ ରୁଟେଙ୍କ ସହ କଥା ହୋଇଛନ୍ତି । ଦୁଇ ନେତା ଭାରତ–ନେଦରଲ୍ୟାଣ୍ଡ ଦ୍ୱିପାକ୍ଷିକ ସମ୍ପର୍କ ଉପରେ ଆଲୋଚନା ସହିତ ଜଳ ଉପରେ ରଣନୀତିକ ସହଯୋଗ, ପ୍ରମୁଖ କୃଷି କ୍ଷେତ୍ରରେ ସହଯୋଗ, ଉଚ୍ଚ ବୈଷୟିକ ତଥା ଆଗକୁ ବଢୁଥିବା କ୍ଷେତ୍ରରେ ଦ୍ୱିପାକ୍ଷିକ ସହଯୋଗର ସମ୍ଭାବନା ଉପରେ ଆଲୋଚନା କରିଥିଲେ । ଭାରତ–ୟୁରୋପିଆନ ୟୁନିଅନ ସମ୍ପର୍କ, ଆଞ୍ଚଳିକ ତଥା ବିଶ୍ୱସ୍ତରୀୟ ପ୍ରସଙ୍ଗ, ଭାରତ–ପ୍ରଶାନ୍ତ ମହାସାଗରୀୟ ସହଯୋଗ ଉପରେ ଦୁଇ ନେତାଙ୍କ ମଧ୍ୟରେ ମତ ବିନିମୟ ହୋଇଥିଲା । ନିୟମିତ ଉଚ୍ଚ ସ୍ତରୀୟ ଗସ୍ତ ଏବଂ ଆଲୋଚନା ସହିତ, ଭାରତ–ନେଦରଲ୍ୟାଣ୍ଡ ସମ୍ପର୍କ ନିକଟ ଅତୀତରେ ଅତୁଳନୀୟ ଅଗ୍ରଗତି କରିଛି । ଉଭୟ ପ୍ରଧାନମନ୍ତ୍ରୀ ୦୯ ଏପ୍ରିଲ ୨୦୨୧ ରେ ଏକ ଭର୍ଚୁଆଲ୍ ଶିଖର ସମ୍ମିଳନୀ କରିଥିଲେ ଏବଂ ନିୟମିତ ଭାବରେ କଥା ହୋଇଥିଲେ । ଭର୍ଚୁଆଲ୍ ଶିଖର ସମ୍ମିଳନୀରେ ନେଦରଲ୍ୟାଣ୍ଡ ସହିତ ‘ଜଳ ଉପରେ ରଣନୀତିକ ଭାଗିଦାରୀ' ଆରମ୍ଭ କରାଯାଇଥିଲା । ଚଳିତ ବର୍ଷ ଭାରତ ଏବଂ ନେଦରଲ୍ୟାଣ୍ଡ ମିଳିତ ଭାବେ କୂଟନୈତିକ ସମ୍ପର୍କ ସ୍ଥାପନ ହେବାର ୭୫ ବର୍ଷ ସ୍ମରଣ କରୁଛନ୍ତି । ଏହି ସ୍ୱତନ୍ତ୍ର ସମ୍ପର୍କକୁ ଭାରତର ରାଷ୍ଟ୍ରପତିଙ୍କ ନେଦରଲ୍ୟାଣ୍ଡ ଗସ୍ତ ସମୟରେ ଏପ୍ରିଲ୍‍ ୪–୭, ୨୦୨୨ରେ ପାଳନ କରାଯାଇଥିଲା ।
ଇସ୍ରାଏଲ ପ୍ରଧାନମନ୍ତ୍ରୀଙ୍କ ବାସଭବନରେ ପ୍ରଧାନମନ୍ତ୍ରୀଙ୍କ ରାତ୍ରୀଭୋଜ ପୂର୍ବବର୍ତ୍ତୀ ପ୍ରେସ୍ ବିବୃତି

ୟଦିଦୀ ହଏକାର (ମୋର ଉତ୍ତମ ବନ୍ଧୁ) ପ୍ରଧାନମନ୍ତ୍ରୀ ନେତାନ୍ୟାହୁ । ଗଣମାଧ୍ୟମର ବନ୍ଧୁଗଣ, ଆଜି ସେମାନଙ୍କ ଦ୍ୱାର ମୋ ପାଇଁ ଖୋଲା ରଖିଥିବାରୁ ମୁଁ ପ୍ରଧାନମନ୍ତ୍ରୀ ନେତାନ୍ୟାହୁ ଏବଂ ଶ୍ରୀମତି ସାରା ନେତାନ୍ୟାହୁଙ୍କୁ ଧନ୍ୟବାଦ ଜଣାଉଛି । ମୁଁ ସେମାନଙ୍କ ସୌହାର୍ଦ୍ଦ୍ୟପୂର୍ଣ୍ଣ ଏବଂ ଉଦାର ଆତିଥ୍ୟ ପାଇଁ କୃତଜ୍ଞତା ଜଣାଉଛି । ବନ୍ଧୁଗଣ, କିଛି ସମୟ ପୂର୍ବରୁ ୟାଡ ଭାଶେମ୍ ସ୍ମାରକୀ ସଂଗ୍ରହାଳୟ ଠାରେ ଗଣହତ୍ୟାରେ (ହୋଲୋକାଷ୍ଟ) ପ୍ରାଣ ହରାଇଥିବା 6 ନିୟୁତ ଇହୁଦୀମାନଙ୍କୁ ମୁଁ ଶ୍ରଦ୍ଧାଞ୍ଜଳି ଜଣାଇଲି । ବହୁ ଦଶନ୍ଧି ପୂର୍ବେ ମାନବଜାତି ପ୍ରତି ହୋଇଥିବା ଅକଥନୀୟ ଅପରାଧକୁ ୟାଡ ଭାଶେମ୍ ସଂଗ୍ରହାଳୟ ସ୍ମରଣ କରାଇ ଦେଇଥାଏ । ଏହା ମଧ୍ୟ ଏକ ଦୁଃଖଦ ଘଟଣା ଏବଂ ଘୃଣା ପୂର୍ଣ୍ଣ ସମୟରୁ ଉର୍ଦ୍ଧ୍ଵକୁ ଯାଇ ଏକ ଉଜ୍ଜ୍ୱଳ ଗଣତାନ୍ତ୍ରିକ ରାଷ୍ଟ୍ର ଗଠନ ଲାଗି ଆପଣମାନଙ୍କ ଅଦମ୍ୟ ଉତ୍ସାହ ପ୍ରତି ଏକ ସମ୍ମାନ । ୟାଡ ଭାଶେମ୍ ମଧ୍ୟ ଆମକୁ ସ୍ମରଣ କରାଇ ଦେଇଥାଏ ଯେ ଯେଉଁମାନେ ମାନବତା ଏବଂ ସଭ୍ୟତାର ମୂଲ୍ୟବୋଧରେ ବିଶ୍ୱାସ କରନ୍ତି ସେମାନେ ଏହାକୁ ସମସ୍ତ ମୂଲ୍ୟ ଦେଇ ସୁରକ୍ଷିତ ରଖିବା ଲାଗି ମିଳିତ ଭାବେ ଆଗେଇ ଆସିବା ଆବଶ୍ୟକ । ତେଣୁ ଆମେ ସମସ୍ତେ ଆମ ସମୟର ସମସ୍ୟା ଆତଙ୍କବାଦ, ଉଗ୍ରବାଦ ଏବଂ ହିଂସାକୁ ଦୃଢ଼ତାର ସହ ପ୍ରତିରୋଧ କରିବା ଆବଶ୍ୟକ । ବନ୍ଧୁଗଣ, ଭାରତର ଦକ୍ଷିଣ-ପଶ୍ଚିମ ଉପକୂଳରେ ପ୍ରଥମ ଇହୁଦୀ ପାଦ ରଖିବା ପର ଠାରୁ ଆମ ଲୋକମାନଙ୍କ ମଧ୍ୟରେ ସମ୍ପର୍କ ହଜାର ହଜାର ବର୍ଷ ଧରି ଚାଲିଆସିଛି । ସେବେଠାରୁ ଭାରତରେ ଇହୁଦୀମାନେ ସମୃଦ୍ଧ ହୋଇଛନ୍ତି ଏବଂ ଭାରତରେ ସେମାନଙ୍କ ପରମ୍ପରା ଏବଂ ପ୍ରଥା ବିସ୍ତାର ଲାଭ କରିଛି । ଆମେ ମଧ୍ୟ ଲେଫ୍ଟନାଣ୍ଟ ଜେନେରାଲ୍ ଜେଏଫ୍ଆର ଜାକବ୍, ଭାଇସ ଆଡମିରାଲ୍ ବେଞ୍ଜାମିନ୍ ସାମ୍ସନ୍, ବିଶିଷ୍ଟ ସ୍ଥପତି ଜୋଶୁଆ ବେଞ୍ଜାମିନ୍ ଏବଂ ଅଭିନେତ୍ରୀ ନାଦିରା, ସୁଲୋଚନା ଏବଂ ପ୍ରମିଳାଙ୍କ ଭଳି ଭାରତ ମାତାର ଇହୁଦି ସନ୍ତାନମାନଙ୍କୁ ନେଇ ଗର୍ବିତ । ସେମାନେ ଭାରତୀୟ ସମାଜକୁ ସେମାନଙ୍କ ଯୋଗଦାନ ବଳରେ ସମୃଦ୍ଧ କରିଛନ୍ତି । ଭାରତୀୟ ଇହୁଦୀମାନେ ଏହି ଐତିହାସିକ ସମ୍ପର୍କକୁ ନେଇ ରହିଆସିଛନ୍ତି । ମୋର ଇସ୍ରାଏଲ୍ ଗସ୍ତ ଆମ ଦୁଇ ଦେଶ ମଧ୍ୟରେ ରହିଥିବା ଏହି ପ୍ରାଚୀନ ସମ୍ପର୍କକୁ ପ୍ରତିଫଳିତ କରୁଛି । ଆସନ୍ତାକାଲି ମୁଁ ଇସ୍ରାଏଲରେ ଥିବା ପ୍ରବାସୀ ଭାରତୀୟଙ୍କ ସହ ଆଲୋଚନାର ସୁଯୋଗ ପାଇବାକୁ ଯାଉଥିବାରୁ ଆନନ୍ଦିତ । ବନ୍ଧୁଗଣ, ଆଧୁନିକ ସମୟରେ ଆମର ସମ୍ପର୍କ 25 ବର୍ଷ ତଳେ କୂଟନୈତିକ ସମ୍ପର୍କ ପ୍ରତିଷ୍ଠା ହେବା ଠାରୁ ଆହୁରି ସୁଦୃଢ଼ ହୋଇଛି । ଅର୍ଥନୈତିକ ସମୃଦ୍ଧିର ମିଳିତ ଲକ୍ଷ୍ୟ, ସୁଦୃଢ଼ ପ୍ରଯୁକ୍ତି ଏବଂ ଅଭିନବୀକରଣ ସମ୍ପର୍କ, ଆମ ସମାଜକୁ ସୁରକ୍ଷିତ ରଖିବା ଲାଗି ପ୍ରୟାସ, ଆମର ମିଳିତ ସହଯୋଗ ପାଇଁ ସୁଯୋଗ ସୃଷ୍ଟି କରିଛି । ଆଗାମୀ ଦଶନ୍ଧୀରେ ଆମର ଅର୍ଥନୈତିକ କାରବାରରେ ଗୁରୁତ୍ୱପୂର୍ଣ୍ଣ ପରିବର୍ତ୍ତନ ଆଣିବା ଭଳି ସମ୍ପର୍କ ପ୍ରତିଷ୍ଠ ଲାଗି ଆମେ ଆଗ୍ରହୀ । ବିକାଶ ଲକ୍ଷ୍ୟ ହାସଲ ଲାଗି ପ୍ରଯୁକ୍ତି ଏବଂ ଅଭିନବୀକରଣର ବ୍ୟବହାର ଲାଗି ଆମର ଉଦ୍ୟମ ଆମ ଦୁଇ ଦେଶ ମଧ୍ୟରେ ଶିକ୍ଷଣୀୟ, ବୈଜ୍ଞାନିକ ଏବଂ ଗବେଷଣାତ୍ମକ ତଥା ବ୍ୟବସାୟିକ ସମ୍ବନ୍ଧ ପାଇଁ ସୁଯୋଗ ସୃଷ୍ଟି କରିଛି । ଆମର ଶାନ୍ତି, ସ୍ଥିରତା ଏବଂ ସମୃଦ୍ଧି ପ୍ରତି ବିପଦ ସାଜିଥିବା ଶକ୍ତି ବିରୋଧରେ ସୁରକ୍ଷା ବ୍ୟବସ୍ଥାକୁ ଆହୁରି ସୁଦୃଢ଼ କରିବା ଲାଗି ସହଯୋଗ ବୃଦ୍ଧି ପାଇଁ ମଧ୍ୟ ଆମେ ପ୍ରତିଶ୍ରୁତିବଦ୍ଧ । ଏସବୁ ଲକ୍ଷ୍ୟ ହାସଲ ଲାଗି ପ୍ରଧାନମନ୍ତ୍ରୀ ନେତାନ୍ୟାହୁଙ୍କ ସହିତ ସ୍ପଷ୍ଟ କାର୍ଯ୍ୟାନୁଷ୍ଠାନ ଯୋଜନା ପ୍ରସ୍ତୁତ କରିବା ଲାଗି ମୁଁ ମିଳିତ ଭାବେ କାର୍ଯ୍ୟ କରିବି । ପୁଣିଥରେ, ଏଭଳି ଭବ୍ୟ ସ୍ୱାଗତ ପାଇଁ ମୁଁ ପ୍ରଧାନମନ୍ତ୍ରୀ ନେତାନ୍ୟାହୁ ଏବଂ ଶ୍ରୀମତି ନେତାନ୍ୟାହୁଙ୍କୁ ଗଭୀର କୃତଜ୍ଞତା ଜଣାଉଛି । ଆପଣଙ୍କୁ ଧନ୍ୟବାଦ, ବହୁତ ଧନ୍ୟବାଦ ।
ଝାଡଖଣ୍ଡ କୋଇଲା ଖଣି ଦୁର୍ଘଟଣାରେ ପ୍ରାଣ ହାନି ଲାଗି ପ୍ରଧାନମନ୍ତ୍ରୀଙ୍କ ଦୁଃଖ ପ୍ରକାଶ

ଝାଡଖଣ୍ଡ କୋଇଲା ଖଣି ଦୁର୍ଘଟଣା ଜନିତ ଜୀବନ ହାନି ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିଛନ୍ତି । “ଝାଡଖଣ୍ଡ ଖଣି ଦୁର୍ଘଟଣା ଜନିତ ପ୍ରାଣ ହାନି ଏକ ଦୁଃଖଦ ଘଟଣା । ଖଣି ଭିତରେ ଫସି ରହିଥିବା ଲୋକଙ୍କ ପାଇଁ ମୁଁ ପ୍ରାର୍ଥନା କରୁଛି । ପରିସ୍ଥିତି ନେଇ ମୁଖ୍ୟମନ୍ତ୍ରୀ ରଘୁବର ଦାସଙ୍କ ସହିତ କଥାବାର୍ତ୍ତା କରିଛି । ପରିସ୍ଥିତି ସୁଧାରିବା ପାଇଁ ଝାଡଖଣ୍ଡ ସରକାର ଏବଂ ମନ୍ତ୍ରୀ ଶ୍ରୀ ପିୟୁଷ ଗୋଏଲ ମିଳିତ ଭାବେ କାମ କରୁଛନ୍ତି । ଉଦ୍ଧାର ଓ ରିଲିଫ କାର୍ଯ୍ୟ ପାଇଁ ଏନଡିଆରଏଫକୁ ମଧ୍ୟ ନିୟୋଜିତ କରାଯାଇଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନୂତନ ମନ୍ତ୍ରୀମାନଙ୍କ ପାଇଁ ରାଜ୍ୟସଭାରେ ପ୍ରଧାନମନ୍ତ୍ରୀ ମୋଦୀଙ୍କ ସ୍ୱାଗତ ବକ୍ତବ୍ୟ

ଆଦରଣୀୟ ସଭାପତି ମହୋଦୟ, ଆପଣ ମୋତେ ମନ୍ତ୍ରିମଣ୍ଡଳର ନୂତନ ସଦସ୍ୟମାନଙ୍କୁ ଏହି ସଦନ ସହିତ ପରିଚିତ କରାଇବାର ଆଦେଶ ଦେଇଛନ୍ତି। ଆଜି ହେଉଛି ଏକ ଏଭଳି ଅବସର ଯେ ସଦନରେ ଦେଶର, ଗାଁର କୃଷକ ପୃଷ୍ଟଭୂମି ଥିବା ପରିବାରର ପିଲା ଆଜି ମନ୍ତ୍ରୀ ହୋଇଛନ୍ତି, ସମ୍ମାନୀୟ ସଦନରେ ତାଙ୍କର ପରିଚୟ ଦେବା ସମୟରେ କିଛି ଲୋକଙ୍କୁ ବହୁତ କଷ୍ଟ ହେଉଛି। ଆଜି ଏହି ସଦନରେ ଯେଉଁ ମହିଳାମାନେ ମନ୍ତ୍ରୀ ହୋଇଛନ୍ତି, ସେମାନଙ୍କର ପରିଚୟ ହେଉଛି। ତାହା ହେଉଛି କିଭଳି ମହିଳା ବିରୋଧୀ ମାନସିକତା ଯେ, ଯେଉଁ କାରଣରୁ ଏହି ସଦନରେ ସୋମନଙ୍କର ନାମ ମଧ୍ୟ ଶୁଣିବା ପାଇଁ ପ୍ରସ୍ତୁତ ନୁହେଁ, ସେମାନଙ୍କ ପରିଚୟ ମଧ୍ୟ କରାଇବାକୁ ପ୍ରସ୍ତୁତ ନୁହେଁ। ମାନନୀୟ ସଭାପତି ମହୋଦୟ, ବହୁତ ବଡ଼ ସଂଖ୍ୟାରେ ଜନଜାତିର ଆମର ସାଂସଦ ସାଥୀ ମନ୍ତ୍ରୀ ହୋଇଛନ୍ତି। ଆମର ଆଦିବାସୀଙ୍କ ପ୍ରତି ଏଭଳି କ’ଣ ଏମାନଙ୍କ ପ୍ରତି ରୋଷର ଭାବନା ଅଛି ଯେ, ସେମାନେ ଆଦିବାସୀ ମନ୍ତ୍ରିମାନଙ୍କର ପରିଚୟ ଏହି ସମ୍ମାନୀୟ ସଦନରେ ହେଉ, ଏହା ମଧ୍ୟ ଏମାନଙ୍କୁ ପସନ୍ଦ ଆସୁ ନାହିଁ। ମାନନୀୟ ସଭାପତି ମହୋଦୟ, ଏହି ସଦନରେ ବହୁତ ବଡ଼ ସଂଖ୍ୟାରେ ଦଳିତ ମନ୍ତ୍ରିମାନଙ୍କର ପରିଚୟ ହେଉଛି। ଦଳିତ ସମାଜକ ପ୍ରତିନିଧିମାନଙ୍କର ନାମ ଶୁଣିବାକୁ ଏମାନେ ପ୍ରସ୍ତୁତ ନୁହନ୍ତି। ଏହା ହେଉଛି କିଭଳିି ମାନସିକତା ଯେ ଦଳିତଙ୍କ ଗୌରବ କରିବାକୁ ପ୍ରସ୍ତୁତ ନୁହନ୍ତି, ଆଦିବାସୀମାନଙ୍କର ଗୌରବ କରିବାକୁ ପ୍ରସ୍ତୁତ ନୁହନ୍ତି, କୃଷକଙ୍କ ପୁଅମାନଙ୍କର ଗୌରବ କରିବାକୁ ପ୍ରସ୍ତୁତ ନୁହନ୍ତି। ଏହା ହେଉଛି କିଭଳି ମାନସିକତା ଯେଉଁମାନେ ମହିଳାମାନଙ୍କର ଗୌରବ କରିବାକୁ ପ୍ରସ୍ତୁତ ନୁହନ୍ତି। ଏହି ପ୍ରକାରର ବିକୃତ ମାନସିକତା ପ୍ରଥମଥର ପାଇଁ ସଦନ ଦେଖୁଛି। ମାନନୀୟ ସଭାପତି ମହୋଦୟ, ଆପଣ ପରିଚୟ କରିବା ପାଇଁ ଯେଉଁ ସୁଯୋଗ ଦେଲେ ଏଥିପାଇଁ ମୁଁ ଆପଣଙ୍କୁ କୃତଜ୍ଞତା ଜଣାଉଛି, କିନ୍ତୁ ମାନନୀୟ ସଭାପତି ମହୋଦୟ, ମନ୍ତ୍ରିମଣ୍ଡଳରେ ନବନିଯୁକ୍ତ ସଦସ୍ୟମାନଙ୍କୁ ରାଜ୍ୟସଭାରେ ଏହାକୁ ସ୍ୱାଗତ ଭାବେ ବିବେଚନା କରାଯାଉ।
ଜି-୨୦ ନେତାମାନଙ୍କ ଶିଖର ସମ୍ମିଳନୀରେ ଭାଗ ନେବା ପାଇଁ ବାଲି ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିଦାୟୀ ବକ୍ତବ୍ୟ

ଇଣ୍ଡୋନେସିଆ ଅଧ୍ୟକ୍ଷତାରେ ଆୟୋଜିତ ୧୭ତମ ଜି୨୦ ନେତାମାନଙ୍କ ଶିଖର ସମ୍ମିଳନୀରେ ଭାଗ ନେବା ପାଇଁ ମୁଁ ନଭେମ୍ବର ୧୪-୧୬,୨୦୨୨ ପର୍ଯ୍ୟନ୍ତ ବାଲି ଗସ୍ତ କରିବି । ବାଲି ଶିଖର ସମ୍ମିଳନୀ ଅବସରରେ ବୈଶିକ ବିକାଶ କାର୍ଯ୍ୟ ପୁଣି ଆରମ୍ଭ କରିବା, ଖାଦ୍ୟ ଓ ଶକ୍ତି ସୁରକ୍ଷା, ପରିବେଶ, ଖାଦ୍ୟ ଓ ଶକ୍ତି ସୁରକ୍ଷା, ସ୍ୱାସ୍ଥ୍ୟ ଓ ଡିଜିଟାଲ ପରିବର୍ତ୍ତନ ଭଳି ବୈଶିକ ଆହ୍ୱାନ ସମ୍ପର୍କିତ ପ୍ରମୁଖ ପ୍ରସଙ୍ଗଗୁଡିକ ସମ୍ପର୍କରେ ଜି୨୦ର ଅନ୍ୟ ନେତାମାନଙ୍କ ସହ ବ୍ୟାପକ ବିଚାର ଆଲୋଚନା କରିବି । ଜି-୨୦ ଶିଖର ସମ୍ମିଳନୀ ଅବସରରେ ମୁଁ ଏଥିରେ ଭାଗ ନେଇଥିବା ଅନ୍ୟ ଦେଶର ନେତାମାନଙ୍କୁ ଭେଟି ଭାରତର ଦ୍ୱିପାକ୍ଷିକ ସମ୍ପର୍କରେ ହୋଇଥିବା ଅଗ୍ରଗତି ସମୀକ୍ଷା କରିବି । ନଭେମ୍ବର ୧୫, ୨୦୨୨ରେ ବାଲି ଠାରେ ଆୟୋଜିତ ସମ୍ବର୍ଦ୍ଧନା ସମାରୋହରେ ଭାରତୀୟ ସମ୍ପ୍ରଦାୟଗୁଡିକୁ ସମ୍ବୋଧିତ ପାଇଁ ଆଗ୍ରହୀ । ଦେଶ ଓ ନାଗରିକମାନଙ୍କ ପାଇଁ ଏକ ଗୁରୁତ୍ୱପୂର୍ଣ୍ଣ ମୁହୂର୍ତ୍ତ ଭାବେ ଇଣ୍ଡୋନେସିଆ ରାଷ୍ଟ୍ରପତି ଜୋକୋ ୱିଦୋଦୋ ବାଲି ଶିଖର ସମ୍ମିଳନୀର ଉଦଯାପନୀ ଅଧିବେଶନରେ ଜି ୨୦ ଅଧ୍ୟକ୍ଷତା ଭାରତକୁ ହସ୍ତାନ୍ତର କରିବେ । ଡିସେମ୍ବର ୧, ୨୦୨୨ରୁ ଭାରତ ଔପଚାରିକ ଭାବେ ଜି-୨୦ ଅଧ୍ୟକ୍ଷତା ଗ୍ରହଣ କରିବ । ଆଗାମୀ ବର୍ଷ ଜି ୨୦ ଶିଖର ସମ୍ମିଳନୀରେ ଯୋଗ ଦେବା ପାଇଁ ଜି ୨୦ ସଦସ୍ୟ ଓ ଅନ୍ୟ ଆମନ୍ତ୍ରିତ ବ୍ୟକ୍ତିଙ୍କୁ ବ୍ୟକ୍ତିଗତ ଭାବେ ଆମନ୍ତ୍ରଣ ଜଣାଉଛି । ଜି ୨୦ ଶିଖର ସମ୍ମିଳନୀରେ ମୋର ଆଲୋଚନା ବେଳେ ଭାରତର ସଫଳତା ଓ ବୈଶିକ ଆହ୍ୱାନର ମୁକାବିଲା ପାଇଁ ସାମୂହିକ ମୁକାବିଲା ପାଇଁ ଆମର ନିଷ୍ଠାପର ପ୍ରତିବଦ୍ଧତା ଉପରେ ଆଲୋକପାତ କରିବି । ଭାରତର ଜି ୨୦ ଥିମ ବସୁଧୈବ କୁଟୁମ୍ବକମ ବା ଏକ ପୃଥିବୀ, ଏକ ପରିବାର, ଏକ ଭବିଷ୍ୟତ ଉପରେ ଆଧାରିତ । ଯାହା ସମସ୍ତଙ୍କ ପାଇଁ ସମ ବିକାଶ ଓ ମିଳିତ ଭବିଷ୍ୟତର ବାର୍ତ୍ତାକୁ ରେଖାଙ୍କିତ କରୁଛି ।
“ପରୀକ୍ଷା ପେ ଚର୍ଚ୍ଚା ୨୦୨୨” ରେ ଅଂଶଗ୍ରହଣ କରିବାକୁ ପ୍ରଧାନମନ୍ତ୍ରୀଙ୍କ ଆମନ୍ତ୍ରଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ “ପରୀକ୍ଷା ପେ ଚର୍ଚ୍ଚା ୨୦୨୨” ବିଷୟରେ ଟୁଇଟ୍ କରି ପଞ୍ଜୀକରଣ ପାଇଁ କହିଛନ୍ତି । ସେ କହିଛନ୍ତି ଯେ ଏହା ତାଙ୍କୁ ଆମର ପ୍ରତିଭାବାନ ଯୁବକମାନଙ୍କ ସହ ଯୋଡିହେବା, ସେମାନଙ୍କ ଆହ୍ୱାନ ଏବଂ ଆକାଂକ୍ଷାକୁ ଭଲ ଭାବରେ ବୁଝିବା ପାଇଁ ଏକ ସୁଯୋଗ ଦେଇଥାଏ । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ପରୀକ୍ଷା ପାଖେଇ ଆସୁଛି ତେଣୁ ଏହି “ପରୀକ୍ଷା ପେ ଚର୍ଚ୍ଚା ୨୦୨୨” । ଚାଲନ୍ତୁ ଚାପମୁକ୍ତ ପରୀକ୍ଷା ସଂକ୍ରାନ୍ତରେ ଆଲୋଚନା କରିବା ଏବଂ ପୁଣିଥରେ ଆମର ସାହସୀ ପରୀକ୍ଷା ଯୋଦ୍ଧା, ସେମାନଙ୍କ ପିତାମାତା ଏବଂ ଶିକ୍ଷକମାନଙ୍କୁ ସମର୍ଥନ କରିବା । ମୁଁ ଆପଣଙ୍କୁ ସମସ୍ତଙ୍କୁ ଅନୁରୋଧ କରୁଛି ଯେ ଚଳିତ ବର୍ଷ ପାଇଁ #PPC2022 ପଞ୍ଜିକରଣ କରନ୍ତୁ । ବ୍ୟକ୍ତିଗତ ଭାବରେ, “ପରୀକ୍ଷା ପେ ଚର୍ଚ୍ଚା” ଏକ ଚମତ୍କାର ଶିକ୍ଷଣ ଅଭିଜ୍ଞତା । ମୁଁ ଆମର ପ୍ରତିଭାବାନ ଯୁବକମାନଙ୍କ ସହିତ ସଂଯୋଗ କରିବାର ସୁଯୋଗ ପାଇଥାଏ, ସେମାନଙ୍କର ଆହ୍ୱାନ ଏବଂ ଆକାଂକ୍ଷାକୁ ଭଲ ଭାବରେ ବୁଝିଥାଏ । ଏହା ମଧ୍ୟ ଶିକ୍ଷା ଜଗତରେ ଉଦୀୟମାନ ଧାରା ଆବିଷ୍କାର କରିବାର ସୁଯୋଗ ଦେଇଥାଏ । #PPC2022 ”
ଉତ୍ତରପ୍ରଦେଶର ହମିରପୁରରେ ସଡକ ଦୁର୍ଘଟଣାରେ ପ୍ରାଣହାନୀ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ହମିରପୁର ଜିଲ୍ଲାରେ ସଡକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ଶ୍ରୀ ମୋଦୀ ମଧ୍ୟ ଏହି ଦୁର୍ଘଟଣାରେ ଆହତଙ୍କ ଶୀଘ୍ର ଆରୋଗ୍ୟ କାମନା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରପ୍ରଦେଶର ହମିରପୁରରେ ଘଟିଥିବା ଏହି ଦୁର୍ଘଟଣା ଅତ୍ୟନ୍ତ ଯନ୍ତ୍ରଣାଦାୟକ ଅଟେ । ଯେଉଁମାନେ ଏଥିରେ ପ୍ରାଣ ହରାଇଛନ୍ତି ସେମାନଙ୍କ ପରିବାର ପ୍ରତି ମୁଁ ଗଭୀର ସମବେଦନା ଜଣାଉଛି ଏବଂ ଆହତଙ୍କ ଶୀଘ୍ର ଆରୋଗ୍ୟ କାମନା କରୁଛି । ରାଜ୍ୟ ସରକାର ଏବଂ ସ୍ଥାନୀୟ ପ୍ରଶାସନ ଆହତମାନଙ୍କୁ ସମସ୍ତ ପ୍ରକାର ସହାୟତା ଯୋଗାଇବାରେ ନିୟୋଜିତ ଅଛନ୍ତି : ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ।”
କର୍କଟ ଗବେଷଣା ପ୍ରୟାସ ଲାଗି ଭାରତ ଏବଂ ବ୍ରିଟେନ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ କର୍କଟ ଗବେଷଣା ପଦକ୍ଷେପ ଉପରେ ଭାରତ ଓ ବ୍ରିଟେନ ମଧ୍ୟରେ ବୁଝାମଣା ପତ୍ରକୁ ମଞ୍ଜୁରି ପ୍ରଦାନ କରିଛନ୍ତି । ଏହି ବୁଝାମଣାପତ୍ର 2018 ନଭେମ୍ବର 14ରେ ସ୍ଵାକ୍ଷରିତ ହୋଇଥିଲା। ବିବରଣୀ ଭାରତ-ବ୍ରିଟେନ କର୍କଟ ଗବେଷଣା ପଦକ୍ଷେପ କ୍ଲିନିକାଲ ଗବେଷଣା, ଜନସାଙ୍ଖିକ ଗବେଷଣା, ନୂତନ ବୈଷୟିକ ଓ ଶରୀର ବିଜ୍ଞାନ କ୍ଷେତ୍ରରେ ଭାରତ ଏବଂ ବ୍ରିଟେନର ଅଗ୍ରଣୀ ବିଶେଷଜ୍ଞମାନଙ୍କୁ ନେଇ ସୁଲଭ, ନିରୋଧ ତଥା କର୍କଟ ସୁରକ୍ଷା ଆଦି ଗବେଷଣା ଆହ୍ୱାନର ଚିହ୍ନଟ କରିବ । ଏହି ପଦକ୍ଷେପ ନୂତନ ଗବେଷଣା ବିକଶିତ କରିବ ଏବଂ କର୍କଟ ପରିଣାମ ବିରୋଧରେ ପ୍ରଗତିକୁ ସକ୍ଷମ କରିବାରେ ପ୍ରଭାବୀ ଗବେଷଣା କାର୍ଯ୍ୟ କରିବ । ଆର୍ଥିକ ବ୍ୟବସ୍ଥା: 5 ବର୍ଷ ମଧ୍ୟରେ ଏହି ପଦକ୍ଷେପ ପାଇଁ ମୋଟ ଗବେଷଣା ଅର୍ଥରାଶି 10 ମିଲିଅନ ପାଉଣ୍ଡ (ପାଖାପାଖି 90 କୋଟି ଟଙ୍କା)ର ବ୍ୟୟ ହେବ । ଏଥିରୁ କର୍କଟ ଗବେଷଣା ୟୁକେ (ସିଆରୟୁକେ) 5 ମିଲିଅନ ପାଉଣ୍ଡ (ପାଖାପାଖି 45 କୋଟି ଟଙ୍କା) ଏବଂ ଜୈବିକ ପ୍ରଯୁକ୍ତି ବିଭାଗ ମଧ୍ୟ 5 ମିଲିଅନ ପାଉଣ୍ଡ (ପାଖାପାଖି 45 କୋଟି ଟଙ୍କା) ଯୋଗଦାନ ଦେବ । ଉଭୟର ସମାନ ଅର୍ଥରାଶି ଆର୍ଥିକ ବର୍ଷର ପ୍ରାରମ୍ଭ ହେବା ସମୟରେ ଜାରି ମୂଲ୍ୟ ଅନୁଯାୟୀ ହେବ । ପ୍ରଭାବ: କର୍କଟ ଚିକିତ୍ସା ପରିଣାମରେ ସୁଧାର ଉଦ୍ଦେଶ୍ୟ ସହିତ ପ୍ରଯୁକ୍ତି, ବାୟୋମେଡିକାଲ, କ୍ଲିନିକାଲ ତଥା ଫାର୍ମାସ୍ୟୁଟିକାଲ ନବୋନ୍ମେଷରେ ବୃଦ୍ଧି ସତ୍ତ୍ୱେ କର୍କଟ ରୋଗର ଚିକିତ୍ସା କ୍ଷେତ୍ରରେ ବୃଦ୍ଧି ପାଉଥିବା ଖର୍ଚ୍ଚକୁ ପୂରଣ କରିବାରେ ବିଶ୍ୱ ବୋଝରେ ଦବିଥିବା ସ୍ୱାସ୍ଥ୍ୟ ପ୍ରଣାଳୀ ସମ୍ପୂର୍ଣ୍ଣ ଭାବେ ହ୍ରାସ ହୋଇପାରିବ ନାହିଁ । ଭାରତ-ୟୁକେ କର୍କଟ ଗବେଷଣା ପଦକ୍ଷେପ ଶ୍ରେଷ୍ଠ ଗବେଷକ, ବୈଜ୍ଞାନିକ, ସ୍ୱାସ୍ଥ୍ୟସେବା ସଙ୍ଗଠନ ତଥା ସଂସ୍ଥାନମାନଙ୍କୁ ପରସ୍ପର ସହିତ ଜଡିତ ହେବାରେ ସହଯୋଗ ପାଇଁ ରୂପରେଖ ପ୍ରସ୍ତୁତ କରିଛନ୍ତି, ଯାହାଫଳରେ କି କର୍କଟ ଚିକିତ୍ସା ପାଇଁ ଉଚ୍ଚମୂଲ୍ୟ ଏବଂ କମ ନିବେଶର ବହୁ ବିଷୟକ ଗବେଷଣା ମଞ୍ଚ ପ୍ରସ୍ତୁତ ହୋଇପାରିବ । ଏହି ପଦକ୍ଷେପ ମାଧ୍ୟମରେ ଡକ୍ଟୋରେଟ, ଡକ୍ଟୋରେଟ ପରବର୍ତ୍ତୀସ୍ତରର ଗବେଷକ ଏବଂ ପ୍ରାରମ୍ଭିକ କ୍ୟାରିଅରର ବୈଜ୍ଞାନିକମାନଙ୍କ ସଂଖ୍ୟାରେ ବୃଦ୍ଧି ହେବ । ଏପରି କ୍ଷେତ୍ରରେ ଗବେଷକମାନଙ୍କୁ କେବଳ ଅତ୍ୟାଧୁନିକ ବୈଷୟିକ ଜ୍ଞାନକୌଶଳରେ ପ୍ରଶିକ୍ଷିତ କରାଯିବ ନାହିଁ, ବରଂ ସେମାନଙ୍କୁ ଆବଶ୍ୟକ ନେତୃତ୍ୱ ଏବଂ ପ୍ରକଳ୍ପ ପରିଚାଳନା କୌଶଳରେ ପ୍ରଶିକ୍ଷିତ କରାଯିବ, ଯାହାଫଳରେ କି ସେମାନଙ୍କୁ ଏକାଡେମୀ କ୍ଷେତ୍ର ଏବଂ ସମ୍ବନ୍ଧିତ ବାୟୋ-ଫାର୍ମା ଉଦ୍ୟୋଗରେ ନିଶ୍ଚିତ ଅବଧିର ଗବେଷଣା କାର୍ଯ୍ୟ ପ୍ରାପ୍ତ କରିବାରେ ସହାୟତା ମିଳିବ ।
ପାକିସ୍ତାନର ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ମିଆଁ ମହମ୍ମଦ ସେହେବାଜ ସରିଫଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପାକିସ୍ତାନର ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ମିଆଁ ମହମ୍ମଦ ସେହେବାଜ ସରିଫଙ୍କୁ ଅଭିନନ୍ଦନ ଜଣାଇଛନ୍ତି । ଶ୍ରୀ ମୋଦୀ କହିଛନ୍ତି ଯେ ଆତଙ୍କବାଦ ମୁକ୍ତ ଅଞ୍ଚଳ ସମେତ ଭାରତ ଶାନ୍ତି ଏବଂ ସ୍ଥିରତା ଚାହୁଁଛି ଯାହା ଦ୍ୱାରା ଉଭୟ ଦେଶ ଏହାର ବିକାଶ ଆହ୍ୱାନ ଉପରେ ଧ୍ୟାନ ଦେଇ ପାରିବେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପାକିସ୍ତାନର ପ୍ରଧାନମନ୍ତ୍ରୀ ଭାବରେ ର୍ନିବାଚିତ ହୋଇଥିବାରୁ ମାନ୍ୟବର ମିଆଁ ମହମ୍ମଦ ସେହେବାଜ ସରିଫଙ୍କୁ ଅଭିନନ୍ଦନ । ଭାରତ ଆତଙ୍କମୁକ୍ତ ଅଞ୍ଚଳ ସହିତ ଶାନ୍ତି ଏବଂ ସ୍ଥିରତା ଚାହୁଁଛି, ଯାହା ଦ୍ୱାରା ଆମେ ଆମର ବିକାଶ ଉପରେ ଧ୍ୟାନ ଦେଇପାରିବା ଏବଂ ଆମ ଲୋକଙ୍କ କଲ୍ୟାଣ ତଥା ସମୃଦ୍ଧତାକୁ ନିଶ୍ଚିତ କରିପାରିବା ।”
ଅକ୍ଟୋବର ୧୩ ତାରିଖରେ ହିମାଚଳ ପ୍ରଦେଶର ଉନା ଏବଂ ଚାମ୍ବା ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧୩ ତାରିଖରେ ହିମାଚଳ ପ୍ରଦେଶ ଗସ୍ତ କରିବେ । ଉନାରେ ପ୍ରଧାନମନ୍ତ୍ରୀ ଉନା ହିମାଚଳ ରେଳ ଷ୍ଟେସନରୁ ବନ୍ଦେ ଭାରତ ଏକ୍ସପ୍ରେସକୁ ପତାକା ଦେଖାଇବେ ଶୁଭାରମ୍ଭ କରିବେ । ଏହା ପରେ ଏକ ସାଧାରଣ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଆଇଆଇଆଇଟି ଉନାକୁ ଦେଶ ପାଇଁ ଉତ୍ସର୍ଗ କରିବେ ଏବଂ ଉନାରେ ଏକାଧିକ ଔଷଧ ପାର୍କର ଭିତ୍ତିପ୍ରସ୍ତର ସ୍ଥାପନ କରିବେ । ଏହା ପରେ, ଚାମ୍ବା ଠାରେ ଏକ ସାଧାରଣ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଦୁଇଟି ଜଳ ବିଦ୍ୟୁତ୍‍ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରି ହିମାଚଳ ପ୍ରଦେଶରେ ପ୍ରଧାନ ମନ୍ତ୍ରୀ ଗ୍ରାମ ସଡକ ଯୋଜନା (ପିଏମ୍‍ଜିଏସ୍‍ୱାଇ) –୩ର ଆରମ୍ଭ କରିବେ । ଉନାରେ ପ୍ରଧାନମନ୍ତ୍ରୀ ଆତ୍ମନିର୍ଭର ଭାରତ ପାଇଁ ପ୍ରଧାନମନ୍ତ୍ରୀଙ୍କ ସ୍ପଷ୍ଟ ଆହ୍ୱାନ ସରକାରଙ୍କ ବିଭିନ୍ନ ନୂତନ ପଦକ୍ଷେପକୁ ସମର୍ଥନ କରି ଏକାଧିକ କ୍ଷେତ୍ରରେ ଆତ୍ମର୍ନିଭରଶୀଳ ହେବା ଦିଗରେ ଦ୍ରୁତ ଗତିରେ ଦେଶ ଆଗେଇ ଚାଲିଛି । ଏହିପରି ଏକ ପ୍ରମୁଖ କ୍ଷେତ୍ର ହେଉଛି ଔଷଧ ଏବଂ ଏହି କ୍ଷେତ୍ରରେ ଆତ୍ମନିର୍ଭରତା ଆଣିବା ପାଇଁ ପ୍ରଧାନମନ୍ତ୍ରୀ ଉନା ଜିଲ୍ଲାର ହରୋଲି ଠାରେ ଏକାଧିକ ଔଷଧ ପାର୍କର ଭିତ୍ତିପ୍ରସ୍ତର ସ୍ଥାପନ କରିବେ, ଯାହା ୧୯୦୦ କୋଟି ଟଙ୍କାରୁ ଅଧିକ ବ୍ୟୟରେ ର୍ନିମିତ ହେବ । ପାର୍କ ଏପିଆଇ ଆମଦାନୀ ଉପରେ ର୍ନିଭରଶୀଳତା ହ୍ରାସ କରିବାରେ ସାହାଯ୍ୟ କରିବ । ଏହା ପାଖାପାଖି ୧୦,୦୦୦ କୋଟି କୋଟି ଟଙ୍କାର ବିନିଯୋଗକୁ ଆକର୍ଷିତ କରିବ ବୋଲି ଆଶା କରାଯାଉଛି ଏବଂ ୨୦,୦୦୦ ରୁ ଅଧିକ ଲୋକଙ୍କୁ ରୋଜଗାର ଯୋଗାଇବ । ଏହା ମଧ୍ୟ ଏହି ଅଞ୍ଚଳର ଅର୍ଥନୈତିକ କାର୍ଯ୍ୟକଳାପକୁ ପ୍ରୋତ୍ସାହିତ କରିବ । ପ୍ରଧାନମନ୍ତ୍ରୀ ଇଣ୍ଡିଆନ୍ ଇନଷ୍ଟିଚ୍ୟୁଟ୍ ଅଫ୍ ଇନଫରମେସନ୍ ଟେକ୍ନୋଲୋଜି (ଆଇଆଇଆଇଟି) ଉନାକୁ ଦେଶ ପାଇଁ ଉତ୍ସର୍ଗ କରିବେ । ଏହାର ଭିତ୍ତିପ୍ରସ୍ତର ୨୦୧୭ ରେ ପ୍ରଧାନମନ୍ତ୍ରୀଙ୍କ ଦ୍ୱାରା ସ୍ଥାପିତ ହୋଇଥିଲା । ବର୍ତ୍ତମାନ ୫୩୦ ରୁ ଅଧିକ ଛାତ୍ରଛାତ୍ରୀ ଏହି ଅନୁଷ୍ଠାନରେ ଅଧ୍ୟୟନ କରୁଛନ୍ତି । ନୂତନ ବନ୍ଦେ ଭାରତ ଏକ୍ସପ୍ରେସର ଉଦଘାଟନୀ ଉତ୍ସବରେ ପ୍ରଧାନମନ୍ତ୍ରୀ ମଧ୍ୟ ପତାକା ଦେଖାଇ ଶୁଭାରମ୍ଭ କରିବେ । ଏଏମ୍‍ବି ଅନ୍ଦାଉରା ଠାରୁ ନୂଆଦିଲ୍ଲୀ ପର୍ଯ୍ୟନ୍ତ ଚାଲୁଥିବା ଏହା ଚତୁର୍ଥ ବନ୍ଦେ ଭାରତ ଟ୍ରେନ୍ ହେବ ଏବଂ ଏହା ପୂର୍ବ ତୁଳନାରେ ଏକ ଉନ୍ନତ ସଂସ୍କରଣ ଅଟେ, ଏହା ଅଧିକ ହାଲୁକା ଏବଂ ସ୍ୱଳ୍ପ ସମୟ ମଧ୍ୟରେ ଦ୍ରୁତ ଗତିରେ ପହଞ୍ଚିବାରେ ସକ୍ଷମ । ଏହା ମାତ୍ର ୫୨ ସେକେଣ୍ଡରେ ୧୦୦ କିଲୋମିଟର ଗତି ଧରିବ । ଏହି ଟ୍ରେନର ଚଳାଚଳ ଏହି ଅଞ୍ଚଳରେ ପର୍ଯ୍ୟଟନକୁ ବୃଦ୍ଧି କରିବାରେ ସାହାଯ୍ୟ କରିବ ଏବଂ ଏକ ଆରାମଦାୟକ ଏବଂ ଦ୍ରୁତ ଗତିରେ ଯାତ୍ରା ଯୋଗାଇବ । ଚାମ୍ବାରେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ ଦୁଇଟି ଜଳ ବିଦ୍ୟୁତ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିବେ – ୪୮ ମେଗାୱାଟ ଚାଞ୍ଜୁ –୩ ହାଇଡ୍ରୋ–ଇଲେକ୍ଟ୍ରିକ୍ ପ୍ରକଳ୍ପ ଏବଂ ୩୦ ମେଗାୱାଟ ଦେଓଥାଲ ଚାଞ୍ଜୁ ହାଇଡ୍ରୋ–ଇଲେକ୍ଟ୍ରିକ୍ ପ୍ରକଳ୍ପ । ଏହି ଦୁଇଟି ପ୍ରକଳ୍ପରେ ବାର୍ଷିକ ୨୭୦ ନିୟୁତ ୟୁନିଟ୍ ବିଦ୍ୟୁତ୍‍ ଉତ୍ପାଦନ ହେବ ଏବଂ ହିମାଚଳ ପ୍ରଦେଶରେ ବାର୍ଷିକ ପ୍ରାୟ ୧୧୦ କୋଟି ଟଙ୍କାର ରାଜସ୍ୱ ଆୟ ହେବ ବୋଲି ଆଶା କରାଯାଉଛି । ପ୍ରଧାନମନ୍ତ୍ରୀ ମଧ୍ୟ ହିମାଚଳ ପ୍ରଦେଶରେ ପ୍ରଧାନ ମନ୍ତ୍ରୀ ଗ୍ରାମ ସଡକ ଯୋଜନା (ପିଏମଜିଏସୱାଇ) –୩ ର ଶୁଭାରମ୍ଭ କରିବେ ଯାହା ରାଜ୍ୟରେ ପ୍ରାୟ ୩୧୨୫ କିଲୋମିଟର ରାସ୍ତାର ନବୀକରଣ ପାଇଁ କାର୍ଯ୍ୟକାରୀ ହେବ । କେନ୍ଦ୍ର ସରକାରଙ୍କ ସରକାରଙ୍କ ଦ୍ୱାରା ଏହି ପର୍ଯ୍ୟାୟ ପାଇଁ ୪୨୦ କୋଟିରୁ ଅଧିକ ଟଙ୍କା ମଞ୍ଜୁର ହୋଇଥିବାବେଳେ ଏଥିରେ ରାଜ୍ୟର ୧୫ ଟି ସୀମା ତଥା ଦୂର ଦୂରାନ୍ତ ବ୍ଲକରେ ଥିବା ୪୪୦ କିଲୋମିଟର ରାସ୍ତାର ନବୀକରଣ ହେବ ।
ବିଜ୍ଞାନ ଭବନରେ ଆସନ୍ତାକାଲି ସିପିଏସଇ ସମ୍ମେଳନକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର ବିଜ୍ଞାନ ଭବନରେ ଏପ୍ରିଲ 9, 2018 ରେ ଅନୁଷ୍ଠିତ ହେବାକୁ ଥିବା ସିପିଏସଇ ସମ୍ମେଳନରେ ଯୋଗ ଦେବେ । କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ସମୂହର ବରିଷ୍ଠ ଅଧିକାରୀ ଏବଂ ସମ୍ପୃକ୍ତ ମନ୍ତ୍ରଣାଳୟର ପଦସ୍ଥ ଅଧିକାରୀବୃନ୍ଦ ଏହି ସମ୍ମିଳନୀରେ ଭାଗ ନେଉଛନ୍ତି । ଆସନ୍ତାକାଲି ଅପରାହ୍ନରେ, ପ୍ରଧାନମନ୍ତ୍ରୀଙ୍କ ସମ୍ମୁଖରେ ପ୍ରସଙ୍ଗଭିତ୍ତିକ ଉପସ୍ଥାପନାମାନ କରାଯିବ । ବିଶେଷକରି ଔଦ୍ୟୋଗିକ ଶାସନ, ମାନବ ସମ୍ବଳ ପରିଚାଳନା, ଆର୍ଥିକ ପୁନଃ-ଯାନ୍ତ୍ରିକୀକରଣ ଏବଂ ନବସୃଜନ ବିଷୟବସ୍ତୁ ଉପରେ ଉପସ୍ଥାପନାମାନ ହେବ । ପରିଶେଷରେ ପ୍ରଧାନମନ୍ତ୍ରୀ ସମ୍ମେଳନକୁ ସମ୍ବୋଧିତ କରିବେ ।
ଡ୍ରଗ୍ସ ଏବଂ କସମେଟିକ୍ସ ସଂଶୋଧନ ବିଧେୟକ ପ୍ରତ୍ୟାହୃତ

ରାଜ୍ୟସଭାରେ ଆଗତ ହୋଇଥିବା ଡ୍ରଗ୍ସ ଏଣ୍ଡ କସମେଟିକ୍ସ (ସଂଶୋଧନ) ବିଧେୟକ – 2013କୁ ପ୍ରତ୍ୟାହାର କରାଯିବ । ଏ ସଂକ୍ରାନ୍ତରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ନିଷ୍ପତ୍ତି ନେଇଛନ୍ତି । ଏହି ବିଧେୟକଟି ଗତ 2013 ଅଗଷ୍ଟ 29 ତାରିଖରେ ରାଜ୍ୟସଭାରେ ଆଗତ ହୋଇଥିଲା ବେଳେ ତାହାକୁ ସଂସଦୀୟ ଷ୍ଟାଣ୍ଡିଂ କମିଟି ଅନୁଧ୍ୟାନ କରୁଥିଲେ । ଷ୍ଟାଣ୍ଡିଂ କମିଟି ଉକ୍ତ ବିଧେୟକଟିର ବହୁ ଧାରାରେ ପରିବର୍ତ୍ତନ ପାଇଁ ସୁପାରିଶ କରିଛନ୍ତି । ବିଶ୍ୱରେ ଭାରତ ହେଉଛି ସବୁଠାରୁ ଅଧିକ ଚିକିତ୍ସା ସାମଗ୍ରୀ ପ୍ରସ୍ତୁତକାରୀ ରାଷ୍ଟ୍ର । ବର୍ଷକୁ 2 ଲକ୍ଷ କୋଟି ଟଙ୍କାରୁ ଅଧିକ ମୂଲ୍ୟର ସାମଗ୍ରୀ ଦେଶରେ ଉତ୍ପାଦନ ହେଉଛି । ଏହାର 55 ପ୍ରତିଶତରୁ ଅଧିକ ସାମଗ୍ରୀ ବିଶ୍ୱର 200 ଦେଶ ଓ ଆର୍ଥିକ ସଂସ୍ଥାକୁ ରପ୍ତାନି ହେଉଛି । ଏଗୁଡିକ ମଧ୍ୟରେ ଉନ୍ନତ ଦେଶ ମଧ୍ୟ ଅନ୍ତର୍ଭୂକ୍ତ । ଏହି ପରିପ୍ରେକ୍ଷୀରେ ଭାରତୀୟ ଚିକିତ୍ସା ସାମଗ୍ରୀ ବିଭିନ୍ନ ଦେଶରେ ଅପେକ୍ଷାକୃତ କମ ଦର ଥାଇ ସାଧାରଣ ସ୍ୱାସ୍ଥ୍ୟ ବ୍ୟବସ୍ଥାକୁ ପରିଚାଳନା କରୁଛି । ଡ୍ରଗ୍ସ ଏଣ୍ଡ କସମେଟିକ୍ସ ଆକ୍ଟ – 1940 ଅନୁସାରେ ଚିକିତ୍ସା ସାମଗ୍ରୀଗୁଡିକର ଗୁଣବତ୍ତା, ନିରାପତ୍ତା ଏବଂ ପ୍ରଭାବ ଦକ୍ଷତା ପାଇଁ ନିୟନ୍ତ୍ରଣ ବ୍ୟବସ୍ଥା ରହିଛି । ସେହି ସାମଗ୍ରୀଗୁଡିକ ମଧ୍ୟରେ ଔଷଧ, ଡାକ୍ତରୀ ଯନ୍ତ୍ରପାତି, ଇନ-ଭିଟ୍ରୋ ଡାକ୍ତରୀ ଯନ୍ତ୍ରପାତି, ପ୍ରତିରୋଧକୋଷ, ପୁନଃ ଉତ୍ପାଦନକ୍ଷମ ଔଷଧ ଏବଂ ଡାକ୍ତରୀ ଚିକିତ୍ସା ଓ ଅନୁସନ୍ଧାନ ଇତ୍ୟାଦି ଅନ୍ତର୍ଭୂକ୍ତ । ସାଧାରଣ ସ୍ୱାସ୍ଥ୍ୟ ପରିଚାଳନା କ୍ଷେତ୍ରରେ ଏହାର ଭୂମିକାକୁ ଦୃଷ୍ଟିରେ ରଖି ବର୍ତ୍ତମାନ ଆଇନରେ ସଂଶୋଧନ ଆଣିବା ପ୍ରକୃଷ୍ଟ ସମୟ ନୁହେଁ ବୋଲି କେନ୍ଦ୍ର କେବିନେଟ ଏପରି ନିଷ୍ପତ୍ତି ନେଇଛନ୍ତି । ବିଶେଷକରି ଜୀବ ବିଜ୍ଞାନ, ପ୍ରତିରୋଧ କୋଷ, ପୁନଃ ଉତ୍ପାଦନକାରୀ ଔଷଧ, ଚିକିତ୍ସା ସାମଗ୍ରୀ ଏବଂ ଡାକ୍ତରୀ ପ୍ରଚେଷ୍ଟା / ଅନୁସନ୍ଧାନ ଭଳି କାର୍ଯ୍ୟକୁ ପ୍ରଭାବଶାଳୀ ଢ଼ଙ୍ଗରେ ଏହି ଆଇନ ଅନୁସାରେ ନିୟନ୍ତ୍ରଣ କରାଯାଇପାରିବ ନାହିଁ । ମେକ-ଇନ-ଇଣ୍ଡିଆ କାର୍ଯ୍ୟକ୍ରମକୁ ଦୃଷ୍ଟିରେ ରଖି ପ୍ରଚଳିତ ଆଇନକୁ ବିସ୍ତୃତ ଭାବରେ ଦୁଇ ପର୍ଯ୍ୟାୟରେ ତର୍ଜମା କରିବାକୁ ନିଷ୍ପତ୍ତି ହୋଇଛି । ପ୍ରଥମତଃ ବ୍ୟବସାୟ ପ୍ରକ୍ରିୟାକୁ ସୁଗମ କରିବା ଏବଂ ଦ୍ୱିତୀୟରେ ଆମ ଉତ୍ପାଦିତ ସାମଗ୍ରୀକୁ ଗୁଣାତ୍ମକ ଏବଂ ପ୍ରଭାବୀ କରିବା । ଏହି କାରଣରୁ ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଦୁଇଟି ସ୍ତରରେ ଏହା ହାତକୁ ନେଇଛନ୍ତି । ପ୍ରଥମରେ ଚିକିତ୍ସା ସାମଗ୍ରୀଗୁଡିକୁ ନିୟନ୍ତ୍ରଣ ପାଇଁ ପ୍ରଚଳିତ ଆଇନରେ ସ୍ୱତନ୍ତ୍ର ଅଧିନିୟମ ପ୍ରଣୟନ ଏବଂ ଦ୍ୱିତୀୟରେ ଚିକିତ୍ସା ସାମଗ୍ରୀ, ଡ୍ରଗ୍ସ ଏବଂ କସମେଟିକ୍ସ ପାଇଁ ସ୍ୱତନ୍ତ୍ର ବିଧେୟକ ଉପସ୍ଥାପନ ପାଇଁ ପଦକ୍ଷେପ ନିଆଯାଇଛି । ଅଂଶୀଦାର ବା ସହଯୋଗୀମାନଙ୍କ ସହିତ ବିସ୍ତୃତ ଆଲୋଚନା ପରେ ଚିକିତ୍ସା ସାମଗ୍ରୀ ସଂକ୍ରାନ୍ତ ଚିଠା ବିଲ ପ୍ରସ୍ତୁତ ହୋଇଛି । ଖୁବ ଶୀଘ୍ର ଏହା ବିଜ୍ଞପିତ ହେବ । ନୂତନ ବିଧେୟକ ସଂକ୍ରାନ୍ତରେ ମଧ୍ୟ କାର୍ଯ୍ୟାରମ୍ଭ ହୋଇଛି ।
ହରିୟାଣା ସ୍ଵର୍ଣ୍ଣ ଜୟନ୍ତୀ ଉଦ୍ଘାଟନୀ ସମାରୋହରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁରୁଗ୍ରାମଠାରେ ହରିୟାଣା ସ୍ଵର୍ଣ୍ଣ ଜୟନ୍ତୀ ଉଦ୍ଘାଟନୀ ସମାରୋହରେ ଯୋଗ ଦେଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଆଜି ହେଉଛି ସେହିଦିନ ଯେଉଁଦିନ ହରିୟାଣା ଗଠନ ହୋଇଥିଲା ଏବଂ କେଉଁ ଉଦ୍ଦେଶ୍ୟ ନେଇ ଗଠନ ହୋଇଥିଲା ତା’ଉପରେ ଦୃଷ୍ଟିପାତ କରିବାର ଦିନ । ହରିୟାଣା ତୁଳନାତ୍ମକ ରୂପେ ଏକ ଛୋଟ ରାଜ୍ୟ କିନ୍ତୁ ଅନେକ କ୍ଷେତ୍ରରେ ଏହାର ଅବଦାନ ଉଲ୍ଲେଖନୀୟ । ପ୍ରଧାନମନ୍ତ୍ରୀ କହିଥିଲେ ଲୋକଙ୍କ ବିଶ୍ଵାସ ରହିଛି ଯେ ହରିୟାଣା କେବଳ କୃଷକମାନେ ଅଛନ୍ତି କିନ୍ତୁ ରାଜ୍ୟର ବ୍ୟାପାରୀମାନେ ଦୃଷ୍ଟାନ୍ତମୂଳକ ସଫଳତା ହାସଲ କରିଛନ୍ତି । ସେନାବାହିନୀରେ ସାମିଲ ହୋଇ ହରିୟାଣାର ଯୁବକମାନେ ଦେଶ ପାଇଁ ପ୍ରାଣବଳି ଦେଇଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ଏଭଳି ଏକ ମହାନ ରାଜ୍ୟରେ କନ୍ୟାଭ୍ରୂଣ ହତ୍ୟା କଦାପି ସମ୍ଭବ ନୁହେଁ ବୋଲି ଗୁରୁତ୍ଵ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଏବେ ରାଜ୍ୟରେ ଏହି ସାମାଜିକ ସମସ୍ୟାର ମୂଳୋତ୍ପାଟନ ପାଇଁ ବିଭିନ୍ନ ସ୍ତରରେ ପ୍ରୟାସ ଆରମ୍ଭ ହୋଇଛି । ଏହା ଯେପରି ଆଗକୁ ନ ଘଟେ ସେ ଦିଗରେ ଉଦ୍ୟମ ହେଉଛି । ହରିୟାଣାର ନାଗରିକମାନେ କନ୍ୟା ସନ୍ତାନର ସୁରକ୍ଷା ଦିଗରେ ପଣ କରିବାକୁ ପ୍ରଧାନମନ୍ତ୍ରୀ ଆହ୍ଵାନ ଦେଇଥିଲେ । ହରିୟାଣା ଚଳିତ ବର୍ଷ ତାର ସୁବର୍ଣ୍ଣ ଜୟନ୍ତୀ ପାଳନ କରୁଥିବା ଦୃଷ୍ଟିରୁ ରାଜ୍ୟକୁ ଖୋଲା ମଳ ମୁକ୍ତ ଅଞ୍ଚଳରେ ପରିଣତ କରିବା ଲାଗି ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ହରିୟାଣା ପ୍ରତ୍ୟେକ ଗାଁରୁ ପରିବର୍ତ୍ତନର ଧ୍ୱନି ଆରମ୍ଭ ହେଉ । ଏହା ଯେତେବେଳେ ଘଟିବ ରାଜ୍ୟର ବିକାଶକୁ ବଳ ମିଳିବ ବୋଲି ପ୍ରଧାନମନ୍ତ୍ରୀ କହିଥିଲେ ।